
Állandók és változók: Üzleti modellek összehasonlító elemzése az interaktív szórakoztató iparban

Kulcsszavak: üzleti modell; globális verseny; konzolpiac; Sony; Microsoft
Ami a Ponggal múló kedvtelésként indult 1972-ben, az 2013-ra egy 93 milliárd dolláros iparággá nőtte ki magát. Az interaktív szórakoztató iparág közgazdasági szempontból legérdekesebb szegmense a konzolpiac, mivel itt két komoly erőt képviselő multinacionális vállalat versenyez egymással a globális piacon. A SONY és a Microsoft tavalyi generációváltása a PlayStation, illetve az Xbox brand esetében, kitűnő alkalmat szolgáltat arra, hogy megvizsgálhassam az iparági jellemzőket és az alkalmazott üzleti modelleket.
Ezen dolgozat célja, hogy a két nagyvállalat jelenlegi, és múltbeli stratégiáját megvizsgálva, meghatározzuk azokat a kulcstényezőket, amelyek elengedhetetlenek egy sikeres üzleti modell felépítéséhez, és azt is, hogy milyen új, az előző generációban még nem létező, kihívásokkal kell szembenéznie a két említett cégnek, ha meg akarják őrizni a piacon megszerzett pozíciójukat. Az elemzéshez a két vállalat stratégiájának és prioritásainak meghatározott szempontok szerinti összehasonlítását, és a legfontosabb piacokat jellemző statisztikai adatokat fogom megvizsgálni.



